Henrik Kristoffersen tilbake på seierspallen: – Det er rått
Han truet Marco Odermatt etter første omgang. Men Henrik Kristoffersen måtte nøye seg med 2. plass i USA. Den suverene sveitseren kjempet inn seieren med 12 hundredelers margin. Kristoffersen har bare en pallplassering tidligere denne sesongen – en 3. plass i slalåm. Romerikingen skal angivelig ha slitt med oppsettet av utstyret. I California klaffet det mye bedre. – Det var rått, sier Viaplays Kjetil André Aamodt. – Henrik is back, konkluderte kollega Kjetil Jansrud. Den sveitsiske lederen av verdenscupen har vunnet alle seks storslalåmrenn tidligere denne vinteren. Men Kristoffersen kjørte klart bedre enn River Radamus på 3. plass. Amerikaneren tok sin første pallplass i karrieren på hjemmebane.  – Odermatt har et gir til å kjøre på, mente Jansrud foran avslutningen. Men fenomenet fra kantonen Nidwalden måtte ta frem alt for å berge seieren. Marco Odermatt vant sin tiende strake seier i storslalåm i verdenscupen. Han sikret både sammenlagtseieren i verdenscupen og seieren i storslalåmcupen denne sesongen. – Det var veldig veldig tett. Jeg hadde ikke den beste følelsen, sier Odermatt etter rennet. Kristoffersen har før dette rennet havnet mellom 4. og 8. plass i alle seks storslalåmrenn. Han var sist på seierspallen i fjorårets verdenscupfinale. Endelig viste han takter som lignet på mannen som vant VM-gull i storslalåm for fem år siden og VM-gull i slalåm sist sesong.  Han var 15 hundredeler bak Odermatt  første og tre hundredeler foran i andre. Alexander Steen Olsen gjorde en glimrende 2. omgang og kjørte seg opp fra 25. plass etter dårlig klaff i den første. Han endte som nummer ni. – Han kjørt nesten feilfritt, mener Kjetil André Aamodt. Atle Lie McGrath gjorde en stor feil i 1. omgang, men kjørte også seg godt opp etter en meget bra gjennomført andre runde. McGrath endte som nummer 13 med andre omgangs beste tid. Rasmus Windingstad lå som nummer 15 etter 1. omgang. Han falt ned bak både Steen Olsen og McGrath etter en svakere 2 omgang, men ble nummer 16 totalt. Timon Haugan lå likt med Windigstad før den andre runden, men kjørte ut. Rennene kjøres i Palisades Tahoe, som ligger ved OL-byen fra i 1960, Squaw Valley. Søndag kveld norsk tid kjøres det slalåm vest i USA. Da står Marco Odermatt ikke på start.
Henrik Kristoffersen tok 2. plass i storslalåm i USA, bak suverene Marco Odermatt med 12 hundredelers margin. Kristoffersen har slitt denne sesongen og har bare én annen pallplassering i verdenscupen. Odermatt sikret sin tiende strake seier i storslalåm og sammenlagtseieren i verdenscupen og storslalåmcupen denne sesongen. Alexander Steen Olsen kjørte seg opp til 9. plass, mens Atle Lie McGrath endte som nummer 13. Rasmus Windingstad ble nummer 16. Søndag kveld norsk tid kjøres det slalåm i Palisades Tahoe.